Ikompli jiżdied l-inkwiet għal Barcleona … Żvelati dettalji fil-kuntratt ta' Lionel Messi Il-fatt li ġiet ippubblikata informazzjoni sensittiva rigward il-kuntratt ta' Lionel Messi fi tmiem il-ġimgħa żiedet it-taħditiet dwar l-inkwiet finanzjarju ta' Barcelona – club li għadu jqum mid-daqqa wara li ġew żvelati l-figuri fir-rapport finanzjarju annwali tagħhom. Allura wieħed jistaqsi: "Għal waħda mill-akbar istituzzjonijiet sportivi fid-dinja, hemm triq lura mix-xifer? X'inhuma l-implikazzjonijiet għal Messi, l-istadium il-ġdid u t-tellieqa presidenzjali? Barcelona qed iħossu l-effetti ta' ġestjoni ħażina għal divseri snin?" M'hu l-ebda sigriet li Barcelona jinsabu f'sitwazzjoni finanzjarja miżera. Ir-rapport annwali tagħhom żvela diversi problemi iżda r-rivelazzjoni tal-kuntratt ta' Messi fi tmiem il-ġimgħa kompla jżid biss ma' dawn il-problemi. Dan hekk kif il-fatt li ġew żvelati partijiet kbar mill-kuntratt ta' Messi ma' Barcelona infurjat lill-player, imbarazzat lill-club, u ħalliet lil kulħadd jistaqsi l-istess mistoqsijiet: min ħareġ il-kuntratt u għaliex? X'se jiġri mill-futur ta' Messi? Ir-relazzjoni ta' Messi mal-club għaddiet mill-ħażin għall-agħar matul l-aħħar 12-il xahar u dan l-iżvelar tal-kuntratt tiegħu issa żgur li mhux se jkun qed jgħin biex ir-relazzjoni ta' bejn iż-żewġ naħat titranġa b'xi mod. Il-fenomenu Arġentin qed jippjana li jieġu azzjoni legali kontra Barcelona u bosta partitarji tal-club iddefendew bis-sħiħ lill-captain ta' Barcelona. Filwaqt li s-somma ta' €550 miljun li l-Katalani ħallsu lil Messi hija waħda sostanzjali, wieħed jistaqsi jekk Barcelona ħasbux biżżejjed biex jonfqu somma totali ta' €400 miljun fi ħlasijiet ta' trasferiment minfuqa fuq Philippe Coutinho, Ousmane Dembele u Antoine Griezmann. Meta wieħed iħares lejn in-numri l-oħra ta' Messi speċjalment l-unuri li huwa għenhom jiksbu, huwa diffiċli li wieħed jargumenta li huwa Messi li daħħal lill-club fil-problemi. Barcelona kienu rebħu Champions League waħda biss qabel ma huwa ngħaqad magħhom u issa rebħu ħamsa. Huma rebħu 10 kampjonati fis-16-il sena li huwa ilu jilgħab magħhom. Il-goal mill-isbaħ minn freekick tiegħu kontra Athletic Bilbao fi tmiem il-ġimgħa kien il-goal numru 650 tiegħu mal-Katalani. Dan filwaqt li wieħed ma jisatx jiċħad li Barcelona rikbu fuq spallejn Messi biex jilħqu l-quċċata tar-rikonoxximent globali tagħhom fid-dinja tal-football. Huwa għamilhom il-club numru 1 fid-dinja. Jekk dan verament jirriżulta li huma l-aħħar ftit xhur tiegħu ma' Barcelona, dan ikun tmiem ikrah għal dik li kienet l-isbaħ storja tal-club. X'inhu s-sentiment fil-Katalunja? Xi nies ilhom jgħidu wkoll li l-club se jkollu bżonn ibiegħ lil Messi biex huma jirkupraw ftit mill-problemi finanzjarji tagħhom. Iżda issa huwa daqsxejn tard għal dan. Jekk Messi jitlaq dan is-sajf huwa jitlaq bi free transfer. iżda jista' jkun li huma jkollhom iħallsuh somma ta' flus għax ikun dovut bonus ta' lealtà talli jkun onora l-kuntratt tiegħu mill-bidu sa tmiem. Huma jistgħu biss jittamaw li jirrinunzja għal dan il-bonus bħala ġest ta' rieda tajba. Naturalment m'hemm l-ebda garanzija li huwa se jkun qed iħalli lil Barcelona, fejn qabel ma ġew żvelati d-dettalji rigward il-ftehim kuntrattwali tiegħu mal-club, huwa kien qed jidher kuntent dan l-aħħar mal-club. Jekk il-favorit għall-elezzjoni presidenzjali ta' Barcelona, Joan Laporta jirbaħ din l-elezzjoni fis-7 ta' Marzu, kollox qed jindika li Messi jkun qdd jibqa' ma' Barcelona, bil-possibiltá li huwa jġedded l-kuntartt tiegħu għal sentejn oħra u mbagħad jitlaq lejn l-Istati Uniti wara t-Tazza tad-Dinja tal-Qatar. Iżda jekk huwa jagħżel li jibqa' ma' Barcelona jkollu jaċċetta tnaqqis massiv fil-paga, speċjalment ukoll minħabba l-fatt li qed jikber fl-etá. L-ekonomija tal-football inbidlet għal kulħadd u Messi m'għadux dak li kien. Li hu żgur hu li l-problemi finanzjarji ta' Barcleona huma kbar hekk kif qed jaffrontaw dejn ta '€1.2 biljun fejn €196m minnhom huma dovuti lil timijiet oħra għal trasferimenti ta' players.